
Kutyák kemoterápiáját követő mellékhatásos eseményeinek predikciója machine learning felhasználásával

Kutatásunk célja egy olyan, mesterséges intelligenciát használó predikciós modell (neurális háló) létrehozása, ami általános klinikai adatok és a rutin vérvételi eredmények alapján előrejelzi a kemoterápia miatt fellépő mellékhatásokat. Kutatásunkhoz az Állatorvosi Hematológiai és Onkológiai Központban 2023.09.16 és 2024.01.30 között kezelt betegek retrospektív adatait használtuk fel, 683 kutya véradataiból dolgoztunk.
A kialakult mellékhatásokat a Veterinary Cooperative Oncology Group Common Terminology Criteria for Adverse Events (VCOG-CTCAE) alapján osztályoztuk súlyosság szerint. Az adatok értékeléséhez statisztikai módszerek mellett egy korrelációs mátrixot és klinikai szempontból megalapozott feltételezéseket használtunk. A machine learning modell betanításához 7 féle citotoxikus szerrel történő kezelést (doxorubicin, vincristin, vinblastin, ciklofoszfamid, CCNU, mitoxantron, carboplatin), az ekkor készített rutin laboratóriumi eredmények egy részét, illetve a betegek általános klinikai adatait (testtömeg, fajta, kor, ivar, ivarosság, testtömeg változás) vetettük össze a beadás után esetlegesen kialakuló mellékhatásokkal. A modell az előbb leírt bemeneti adatok alapján adott becslést a mellékhatások megjelenésére.
A végső modell 99,6%-os pontossággal tanulta meg a tréning adatbázist, míg az általa nem látott teszt adatbázison 84,5 %-os pontosságot ért el. A működő modell teljesítményét összevetettük öt onkológiával foglalkozó állatorvos teljesítményével. A modell által használt adatok alapján ahhoz hasonló becslést kellett végezniük a mellékhatások kialakulásának esélyével kapcsolatban. Ezeket az adatokat korábban sem a modell tanításához, sem pedig a teszteléséhez nem használtuk, a betegek egyéb adatait a klinikusok sem ismerhették. A teszthez használt adatok nagyobb arányban tartalmaztak mellékhatásos eseményeket, a modellek betanítása során ez jellemzően rontotta a pontosságot. Az állatorvosok átlagosan 59,4% pontosságot értek el a predikcióban, a modell ezen a teszten 72% pontossággal találta el, hogy lesz-e mellékhatás.
A mellékhatások kialakulása gyakran vezet a kezelések halasztásához, ezért ezek előrejelzése kritikus fontosságú lehet. Noha a jelenlegi kutatás eredményei bíztatóak, egy nagyobb adatbázis, szélesebb körből (több klinikáról) vett mintákkal, és lehetőleg prospekítv módon vizsgálva, ennél jobb eredményeket is hozhat.



